ΓΕΝΙΚΟΙ ΟΡΟΙ ΑΓΟΡΑΣ

1. ΠΕΔΙΟ ΕΦΑΡΜΟΓΗΣ.
1.1. Οι παρόντες Γενικοί Όροι Αγοράς εφαρμόζονται σε όλα τα αγαθά και τις υπηρεσίες που αγοράζει η Sika («Αγαθά και Υπηρεσίες») από τον Προμηθευτή και ενσωματώνονται σε κάθε Παραγγελία Αγοράς που εκδίδει η Sika προς τον Προμηθευτή ή σε κάθε εντολή παράδοσης στο πλαίσιο συμφωνίας προγραμματισμού («Παραγγελία»), εκτός εάν η Sika και ο Προμηθευτής (έκαστος εκ των οποίων αποτελεί «Μέρος» και από κοινού τα «Μέρη») έχουν συνάψει ξεχωριστή έγγραφη συμφωνία προμήθειας. Τροποποιήσεις των παρόντων Γενικών Όρων Αγοράς ή της Παραγγελίας που υποβάλλεται από τη Sika είναι έγκυρες μόνο εφόσον έχουν συμφωνηθεί εγγράφως και από τα δύο Μέρη. Οι Γενικοί Όροι Πώλησης του Προμηθευτή εφαρμόζονται μόνο εφόσον γίνουν αποδεκτοί εγγράφως από τη Sika.
1.2.
Το είδος των αγαθών και υπηρεσιών που πρόκειται να παρασχεθούν, η ποσότητα και οι απαιτούμενες προδιαγραφές των αγαθών και των υπηρεσιών, καθορίζονται στην Παραγγελία και/ή σε κάθε άλλο έγγραφο που διατίθεται από τη Sika στον Προμηθευτή, καθώς και στην προσφορά του Προμηθευτή. Σε περίπτωση σύγκρουσης μεταξύ συμβατικών εγγράφων της ίδιας φύσης αναφορικά με το είδος των αγαθών και των υπηρεσιών που πρόκειται να παρασχεθούν, την ποσότητα και τις απαιτούμενες προδιαγραφές αυτών, υπερισχύει το έγγραφο που φέρει τη μεταγενέστερη ημερομηνία.
2. ΠΑΡΑΓΓΕΛΙΑ.
2.1.
Οι παραγγελίες υποβάλλονται από τη Sika εγγράφως, συμπεριλαμβανομένων των ηλεκτρονικών μορφών όπως Ariba, EDI ή ηλεκτρονικό ταχυδρομείο (email). Οι προφορικές παραγγελίες είναι έγκυρες μόνο εάν επιβεβαιωθούν εγγράφως.

2.2.
Η Παραγγελία θεωρείται ότι έχει γίνει αποδεκτή με την παραλαβή της σχετικής επιβεβαίωσης παραγγελίας από τον Προμηθευτή ή κατά την έναρξη της παράδοσης των αντίστοιχων Αγαθών και Υπηρεσιών, όποιο από τα δύο επισυμβεί νωρίτερα. Όλοι οι όροι, οι προϋποθέσεις ή οι διατάξεις που καθορίζονται από τον Προμηθευτή κατά την αποδοχή, επιβεβαίωση ή αναγνώριση της Παραγγελίας της Sika και μεταβάλλουν, τροποποιούν ή αποκλίνουν από τους όρους της Παραγγελίας και τους παρόντες Γενικούς Όρους Αγοράς, απορρίπτονται και θεωρούνται άκυροι και άνευ ισχύος.

2.3.
Η Sika διατηρεί το δικαίωμα να ζητήσει αναπροσαρμογές στις Παραγγελίες. Ο Προμηθευτής οφείλει να καταβάλει κάθε δυνατή προσπάθεια για τη συμμόρφωση με τα εν λόγω αιτήματα. Τα Μέρη συμφωνούν αμοιβαία για τυχόν τροποποιήσεις στην Τιμή Αγοράς, εφόσον υφίστανται, ως αποτέλεσμα των εν λόγω προσαρμογών.

3. ΤΙΜΗΜΑ ΚΑΙ ΟΡΟΙ ΠΛΗΡΩΜΗΣ.

3.1.
Εκτός εάν ορίζεται διαφορετικά, η Τιμή Αγοράς που αναφέρεται στην Παραγγελία περιλαμβάνει τη συσκευασία, όλους τους φόρους (με εξαίρεση τυχόν φόρο προστιθέμενης αξίας, εφόσον εφαρμόζεται), τα τέλη, τους δασμούς, τα έξοδα παράδοσης (σύμφωνα με τους συμφωνηθέντες όρους παράδοσης) και οποιεσδήποτε άλλες χρεώσεις που αφορούν τις παραδόσεις. Καλύπτει επίσης όλες τις υπηρεσίες που παρέχονται από τον Προμηθευτή στο πλαίσιο της παρούσας Παραγγελίας.

3.2.
Οι όροι πληρωμής είναι αυτοί που αναφέρονται στην Παραγγελία.

4. ΠΑΡΑΔΟΣΗ.
4.1.
Εκτός εάν έχει συμφωνηθεί διαφορετικά εγγράφως, ο χρόνος παράδοσης των Αγαθών και των Υπηρεσιών που αναφέρεται στην Παραγγελία θεωρείται συμφωνηθείς. Ο συμφωνηθείς χρόνος παράδοσης είναι ουσιώδους σημασίας και ο Προμηθευτής ευθύνεται για κάθε ζημία, συμπεριλαμβανομένων, όλως ενδεικτικώς, των έμμεσων ζημιών, που υφίσταται η Sika συνεπεία της καθυστέρησης στην παράδοση. Χωρίς να περιορίζεται η υποχρέωσή του για εμπρόθεσμη παράδοση, ο Προμηθευτής οφείλει να ενημερώνει άμεσα τη Sika για τυχόν περιστάσεις που ενδέχεται να καθυστερήσουν την παράδοση των Αγαθών και των Υπηρεσιών. Τμηματικές παραδόσεις επιτρέπονται μόνο εφόσον έχουν συμφωνηθεί από τη Sika.

4.2.
Μαζί με την παράδοση των Αγαθών και των Υπηρεσιών, ο Προμηθευτής θα παραδίδει επίσης όλη την τεχνική τεκμηρίωση και τα πιστοποιητικά που απαιτούνται για τη χρήση των Αγαθών και των Υπηρεσιών ή/και που αναφέρονται στην Παραγγελία.

4.3.
Εκτός εάν ορίζεται διαφορετικά στην Παραγγελία, ο όρος παράδοσης είναι DDP (Incoterms 2010) στον τόπο που ορίζεται στην παραγγελία της Sika.

4.4.
Τα οφέλη και ο κίνδυνος μεταβιβάζονται στη Sika κατά την παράδοση των Αγαθών και των Υπηρεσιών, σύμφωνα με τους συμφωνηθέντες όρους παράδοσης.

5. ΕΓΓΥΗΣΗ.

5.1.
Ο Προμηθευτής εγγυάται ότι όλα τα παραδιδόμενα Αγαθά και οι Υπηρεσίες συμμορφώνονται με την Παραγγελία, είτε για τη χρονική περίοδο που ορίζεται στην Παραγγελία, είτε για τη χρονική περίοδο που προβλέπεται από την ισχύουσα νομοθεσία, όποια από τις δύο είναι μεγαλύτερη («Περίοδος Εγγύησης»). Αυτό σημαίνει ότι τα Αγαθά και οι Υπηρεσίες θα είναι κατάλληλα για το σκοπό για τον οποίο τα προορίζει η Sika, υπό την προϋπόθεση ότι ο Προμηθευτής, είτε είχε ενημερωθεί για τον εν λόγω σκοπό, είτε αυτός ήταν άλλως ευλόγως γνωστός σε αυτόν. Ο Προμηθευτής εγγυάται περαιτέρω ότι τα Αγαθά και οι Υπηρεσίες είναι σύμφωνα με τις συμφωνηθείσες προδιαγραφές και τα εγκεκριμένα δείγματα, ότι είναι άρτιας κατασκευής, καλής ποιότητας και απαλλαγμένα από ελαττώματα σχεδιασμού, κατασκευής, παραγωγής και υλικών, ότι αυτά (καθώς και η παραγωγή και η μεταφορά τους στον τόπο προορισμού) συμμορφώνονται με όλους τους υποχρεωτικούς κανονισμούς που αφορούν, μεταξύ άλλων, την καταχώριση, την ταξινόμηση, τη σήμανση και τη συσκευασία, οι οποίοι ισχύουν στις χώρες παράδοσης και προορισμού και ότι δεν παραβιάζουν δικαιώματα πνευματικής ιδιοκτησίας τρίτων.

5.2.
Η υποχρέωση της Sika να επιθεωρεί τα παραδιδόμενα Αγαθά και τις Υπηρεσίες περιορίζεται στον έλεγχο του ορθού τύπου των Αγαθών και των Υπηρεσιών και της ορθής ποσότητας. Κάθε επιθεώρηση και γνωστοποίηση ελαττωμάτων από τη Sika εντός της Περιόδου Εγγύησης θεωρείται ότι έχει πραγματοποιηθεί εμπρόθεσμα. Η Sika δε δεσμεύεται από συγκεκριμένη προθεσμία γνωστοποίησης.

5.3.
Εάν τα Αγαθά και οι Υπηρεσίες δεν είναι σύμφωνα με την Παραγγελία, η Sika δύναται, κατά την κρίση της, να απαιτήσει την επισκευή ή την αντικατάσταση των ελαττωματικών Αγαθών και Υπηρεσιών ή την παράδοση του/των τμήματος/τμημάτων που λείπουν, με την επιφύλαξη των λοιπών δικαιωμάτων της Sika δυνάμει των παρόντων Γενικών Όρων Αγοράς ή της νομοθεσίας, συμπεριλαμβανομένων, ενδεικτικά, του δικαιώματος υπαναχώρησης από την Παραγγελία και του δικαιώματος αξίωσης αποζημίωσης για παρεπόμενες ζημίες.

5.4.
Σε περίπτωση απόρριψης, η Sika ενημερώνει σχετικά τον Προμηθευτή το συντομότερο δυνατόν, αναφέροντας τον λόγο που οδήγησε στην απόρριψη. Κατά την κρίση της Sika, τα απορριφθέντα Αγαθά και οι Υπηρεσίες, είτε επιστρέφονται από τη Sika στον Προμηθευτή, είτε παρακρατούνται από τη Sika έως ότου ο Προμηθευτής δώσει στη Sika περαιτέρω οδηγίες σχετικά με τη διάθεσή τους εντός 5 εργάσιμων ημερών.

6. ΔΙΑΚΟΠΗ ΠΑΡΑΓΩΓΗΣ.

6.1.
Ο Προμηθευτής οφείλει να ενημερώνει τη Sika εγγράφως για τη διακοπή της παραγωγής οποιωνδήποτε παραδοτέων που παρέχονται στη Sika, τουλάχιστον 6 ημερολογιακούς μήνες νωρίτερα, προκειμένου να δώσει τη δυνατότητα στη Sika να υποβάλει μια τελική παραγγελία για τα εν λόγω παραδοτέα.

7. ΕΜΠΙΣΤΕΥΤΙΚΟΤΗΤΑ.

7.1.
Όλα τα δεδομένα και οι πληροφορίες που λαμβάνονται από τη Sika, είτε προφορικά είτε εγγράφως, θα χρησιμοποιούνται από τον Προμηθευτή αποκλειστικά για την εκτέλεση της Παραγγελίας (ή των Παραγγελιών). Όλα τα εν λόγω δεδομένα και πληροφορίες παραμένουν ιδιοκτησία της Sika και, εφόσον είναι σε έγγραφη μορφή, επιστρέφονται στη Sika αμέσως μετά από σχετικό αίτημά της, μαζί με όλα τα αντίγραφά τους.

7.2.
Όλα τα δεδομένα και οι πληροφορίες θα τηρούνται από τον Προμηθευτή με την αυστηρότερη εμπιστευτικότητα και ο Προμηθευτής δε θα αναφέρεται σε αυτά, ούτε στο γεγονός ότι προμηθεύει ή έχει προμηθεύσει τη Sika, σε οποιεσδήποτε δημοσιεύσεις, διαφημίσεις ή άλλη προφορική ή γραπτή μορφή, εκτός εάν υπάρχει προηγούμενη έγγραφη συναίνεση της Sika.
8. ΠΡΟΣΤΑΣΙΑ ΑΠΟ ΝΟΜΙΜΑ ΔΙΚΑΙΩΜΑΤΑ.

8.1.
Ο Προμηθευτής εγγυάται ότι τα Αγαθά και οι Υπηρεσίες που παρέχει δεν παραβιάζουν δικαιώματα πνευματικής ιδιοκτησίας ή άλλα νόμιμα δικαιώματα και ότι η χρήση των Αγαθών και των Υπηρεσιών ή η μεταπώλησή τους σε τρίτους, δε θα έχει ως συνέπεια την έγερση αξιώσεων εναντίον της Sika. Σε περίπτωση αξιώσεων από τρίτους, ο Προμηθευτής θα απαλλάσσει πλήρως τη Sika από κάθε ευθύνη σχετικά με τις εν λόγω αξιώσεις και, κατόπιν αιτήματος της Sika, θα υποστηρίζει ή θα εκπροσωπεί τη Sika δωρεάν σε διαπραγματεύσεις και δικαστικές διαφορές.
9. ΠΡΟΣΤΑΣΙΑ ΔΕΔΟΜΕΝΩΝ.
9.1.
Τα συμβαλλόμενα μέρη ενδέχεται να ανταλλάσσουν προσωπικά δεδομένα με σκοπό τη σύναψη και την εκτέλεση της σύμβασης. Τα δεδομένα αυτά αφορούν στοιχεία επικοινωνίας (όπως ονοματεπώνυμο, θέση, τοποθεσία, αριθμό τηλεφώνου, διεύθυνση ηλεκτρονικού ταχυδρομείου ή άλλα στοιχεία επικοινωνίας) φυσικών προσώπων που εμπλέκονται, για λογαριασμό του Προμηθευτή, της Sika ή τρίτου μέρους, σε σχέση με τη σύμβαση. Κάθε συμβαλλόμενο μέρος ενεργεί ως υπεύθυνος επεξεργασίας δεδομένων.

9.2.
Ο Προμηθευτής αναλαμβάνει την υποχρέωση να διαβιβάζει και να επεξεργάζεται προσωπικά δεδομένα σύμφωνα με την ισχύουσα νομοθεσία περί προστασίας δεδομένων (ιδίως την ελβετική νομοθεσία περί προστασίας δεδομένων και τον Γενικό Κανονισμό της ΕΕ για την Προστασία Δεδομένων) και με την προσήκουσα τεχνογνωσία, επιμέλεια και προσοχή.

10. ΡΗΤΡΑ ΠΕΡΙ ΚΥΡΩΣΕΩΝ.

10.1.
Ο Προμηθευτής εγγυάται ότι, κατά το χρόνο της παρούσας Παραγγελίας, δεν υπόκειται σε κυρώσεις ή εμπάργκο και δεν περιλαμβάνεται σε καταλόγους οντοτήτων που υπόκεινται σε περιορισμούς από τις αρμόδιες αρχές, συμπεριλαμβανομένων των Ηνωμένων Εθνών, των ΗΠΑ, της ΕΕ ή άλλων κυβερνητικών φορέων.

10.2.
Ο Προμηθευτής οφείλει να παρέχει όλες τις απαραίτητες πληροφορίες για τη διασφάλιση της συμμόρφωσης με τυχόν εφαρμοστέους κανονισμούς.

10.3.
Ο Προμηθευτής εγγυάται ότι τα Αγαθά και οι Υπηρεσίες δεν προέρχονται από οντότητες που επηρεάζονται από κυρώσεις, ούτε τις αφορούν. Σε περίπτωση επιβολής κυρώσεων μετά την Παραγγελία, η Sika διατηρεί το δικαίωμα να καταγγείλει την Παραγγελία χωρίς προειδοποίηση.

10.4.
Με την παράδοση των Αγαθών και των Υπηρεσιών, ο Προμηθευτής επιβεβαιώνει τη συμμόρφωση με όλους τους σχετικούς κανονισμούς.
11. ΑΣΦΑΛΕΙΑ ΠΛΗΡΟΦΟΡΙΩΝ.

11.1.
Ο Προμηθευτής οφείλει να συμμορφώνεται με όλες τις εφαρμοστέες απαιτήσεις της Οδηγίας NIS-2 και τυχόν εθνικών νόμων ενσωμάτωσής της στο εθνικό δίκαιο, καθώς και να παρέχει τεκμηριωμένα στοιχεία για τη συμμόρφωση αυτή κατόπιν αιτήματος της Sika, συμπεριλαμβανομένων, ενδεικτικά, της πιστοποίησης ISO/IEC 27001, των εκθέσεων δοκιμών διείσδυσης ή των περιλήψεων αξιολόγησης κινδύνου.

11.2.
Ο Προμηθευτής οφείλει να εφαρμόζει και να διατηρεί κατάλληλα τεχνικά και οργανωτικά μέτρα για την προστασία των πληροφοριών και των υπηρεσιών Τεχνολογιών Πληροφορικής που σχετίζονται με τη σύμβαση έναντι περιστατικών κυβερνοασφάλειας, σύμφωνα με τα γενικά αποδεκτά πρότυπα του κλάδου και συμπεριλαμβανομένων, κατ' ελάχιστον, μέτρων για τον έλεγχο πρόσβασης, την κρυπτογράφηση, τη διαχείριση ενημερώσεων ασφαλείας, την ανίχνευση εισβολών και την ασφαλή παραμετροποίηση. Ο Προμηθευτής οφείλει να διενεργεί τακτικές αξιολογήσεις κινδύνου και να επικαιροποιεί τα μέτρα ασφαλείας βάσει των αναδυόμενων κινδύνων. Ο Προμηθευτής οφείλει επίσης να εφαρμόζει συνεχή παρακολούθηση, τακτική σάρωση ευπαθειών και δοκιμές διείσδυσης, προκειμένου να επαληθεύει το επίπεδο ασφάλειάς του.
11.3.
Ο Προμηθευτής οφείλει να ενημερώνει τη Sika χωρίς αδικαιολόγητη καθυστέρηση και το αργότερο εντός 24 ωρών αφότου λάβει γνώση για οποιοδήποτε περιστατικό κυβερνοασφάλειας που επηρεάζει ή ενδέχεται να επηρεάσει τις υπηρεσίες ή τις πληροφορίες της Sika, καθώς και να συνεργάζεται για την αντιμετώπιση του περιστατικού. Οι εν λόγω πληροφορίες πρέπει να παρέχονται εγγράφως στη  διεύθυνση ηλεκτρονικού ταχυδρομείου sustainableprocurement@ch.sika.com. Ο Προμηθευτής οφείλει επίσης να παρέχει συμπληρωματικές εκθέσεις με λεπτομέρειες σχετικά με το περιστατικό, τα βήματα περιορισμού των επιπτώσεων και τα μέτρα αποκατάστασης, εντός μίας εβδομάδας από την αρχική ενημέρωση.

Επιπλέον, ο Προμηθευτής οφείλει να ακολουθεί μια διαδικασία αναφοράς πολλαπλών σταδίων: (i) Παροχή προειδοποίησης εντός 24 ωρών από τον εντοπισμό, (ii) Υποβολή αρχικής έκθεσης εντός 72 ωρών, με λεπτομέρειες για τη φύση και τις συνέπειες του περιστατικού, και (iii) Παράδοση τελικής έκθεσης εντός μίας εβδομάδας, στην οποία θα περιγράφονται η βασική αιτία, τα μέτρα περιορισμού και οι ενέργειες αποκατάστασης. Ο Προμηθευτής οφείλει να συνεργάζεται με τη Sika και, όπου απαιτείται από τη νομοθεσία, με τις αρμόδιες αρχές, για τη διερεύνηση και την επίλυση του περιστατικού. Όπου απαιτείται από τη νομοθεσία, ο Προμηθευτής οφείλει επίσης να συμμορφώνεται με τις προβλεπόμενες από τον νόμο προθεσμίες για την υποβολή αναφορών στις αρμόδιες αρχές, συμπεριλαμβανομένης της υποβολής τελικής έκθεσης εντός ενός μηνός.

11.4.
Ο Προμηθευτής οφείλει να τηρεί και να ελέγχει τακτικά σχέδια εφεδρικής αντιγραφής, αποκατάστασης μετά από καταστροφή και επιχειρησιακής συνέχειας, ώστε να διασφαλίζεται η ανθεκτικότητα και η αποκατάσταση της λειτουργίας σύμφωνα με τους συμφωνηθέντες Στόχους Χρόνου Αποκατάστασης (RTOs).

11.5.
Η Sika διατηρεί το δικαίωμα διενέργειας ελέγχων σχετικά με τη συμμόρφωση του Προμηθευτή προς τις εν λόγω υποχρεώσεις, συμπεριλαμβανομένων των υπεργολάβων, και ο Προμηθευτής οφείλει να συνεργάζεται πλήρως κατά τη διενέργεια των ελέγχων αυτών.

11.6.
Ο Προμηθευτής επιτρέπεται να αναθέτει υπηρεσίες Τεχνολογιών Πληροφορικής σε τρίτους ή να κοινοποιεί πληροφορίες της Sika σε τρίτους μόνο εφόσον οι εν λόγω τρίτοι δεσμεύονται, με έγγραφη σύμβαση, από απαιτήσεις ασφάλειας πληροφοριών που παρέχουν προστασία τουλάχιστον ισοδύναμη με εκείνη των απαιτήσεων που ορίζονται στην παρούσα συμφωνία. Ο Προμηθευτής οφείλει να παρακολουθεί, να επανεξετάζει και, όπου κρίνεται σκόπιμο, να ελέγχει τακτικά την ασφάλεια των ανατεθειμένων υπηρεσιών Τεχνολογιών Πληροφορικής (λόγου χάριν, υπηρεσίες φιλοξενίας Τεχνολογιών Πληροφορικής ή υπηρεσίες υπολογιστικού νέφους) και να διασφαλίζει τη συμμόρφωση των υπεργολάβων με τις υποχρεώσεις της οδηγίας NIS-2, όπου αυτές εφαρμόζονται.

12. ΣΥΜΜΟΡΦΩΣΗ ΜΕ ΤΟΝ ΚΩΔΙΚΑ ΔΕΟΝΤΟΛΟΓΙΑΣ ΠΡΟΜΗΘΕΥΤΩΝ ΤΗΣ SIKA.

12.1.
Με την αποδοχή της Παραγγελίας, ο Προμηθευτής συμφωνεί να συμμορφώνεται με τον Κώδικα Δεοντολογίας Προμηθευτών της Sika, ο οποίος αποτελεί αναπόσπαστο μέρος των παρόντων Γενικών Όρων Αγοράς. Ο Κώδικας Δεοντολογίας Προμηθευτών της Sika ενδέχεται να επικαιροποιείται κατά καιρούς, ώστε να είναι συμβατός με τα εξελισσόμενα παγκόσμια πρότυπα και τις κανονιστικές απαιτήσεις. Ο Κώδικας Δεοντολογίας Προμηθευτών της Sika καθορίζει τα κοινωνικά, περιβαλλοντικά και ηθικά πρότυπα που οφείλει να τηρεί ο Προμηθευτής κατά τη συνεργασία του με τη Sika. Εδώ θα βρείτε σύνδεσμο αναφορικά με την τρέχουσα έκδοση του Κώδικα Δεοντολογίας Προμηθευτών της Sika. Το εν λόγω έγγραφο μπορεί επίσης να παρασχεθεί κατόπιν αιτήματος.
12.2.
Ο Προμηθευτής οφείλει να διασφαλίζει ότι οι επιχειρηματικές του δραστηριότητες, συμπεριλαμβανομένων εκείνων των συνδεδεμένων εταιρειών, των υπεργολάβων και των προμηθευτών του, συμμορφώνονται με τις ίδιες αξίες, αρχές και υποχρεώσεις που ορίζονται στον Κώδικα Δεοντολογίας Προμηθευτών της Sika.

12.3.
Ο Προμηθευτής αναγνωρίζει στη Sika το δικαίωμα διενέργειας αξιολογήσεων μέσω στοχευμένων ερωτηματολογίων, ελέγχων από τρίτα μέρη ή αιτημάτων για παροχή τεκμηρίωσης από τον Προμηθευτή, προκειμένου να επαληθευτεί η συμμόρφωσή του με τον Κώδικα Δεοντολογίας Προμηθευτών. Η μη συμμόρφωση ενδέχεται να οδηγήσει σε διορθωτικές ενέργειες, αναστολή των επιχειρηματικών σχέσεων ή καταγγελία της Παραγγελίας.

12.4.
Ο Προμηθευτής οφείλει να ενημερώνει άμεσα τη Sika για τυχόν πραγματικές ή εικαζόμενες παραβιάσεις του Κώδικα Δεοντολογίας Προμηθευτών της Sika από το προσωπικό του Προμηθευτή ή της Sika. Σε κάθε περίπτωση, παρακαλείσθε να προβαίνετε σε σχετική αναφορά στη διεύθυνση ηλεκτρονικού ταχυδρομείου compliance@ch.sika.com ή μέσω της Γραμμής Εμπιστοσύνης της Sika.
13. ΜΗ ΟΡΘΗ ΕΚΤΕΛΕΣΗ.

13.1.
Οποιαδήποτε παράλειψη του Προμηθευτή να εκτελέσει ορθά οποιαδήποτε υποχρέωση απορρέει από την Παραγγελία ή τους παρόντες Γενικούς Όρους Αγοράς συνιστά μη ορθή εκτέλεση και καθιστά τον Προμηθευτή υπερήμερο άμεσα, χωρίς να απαιτείται προηγούμενη όχληση. Ο Προμηθευτής ευθύνεται για κάθε ζημία που υφίσταται η Sika συνεπεία της εν λόγω μη ορθής εκτέλεσης, συμπεριλαμβανομένων, ενδεικτικά, ζημιών που προκύπτουν από αμέλεια, αθέτηση σύμβασης ή παράνομες πράξεις, καθώς και αξιώσεων τρίτων.

14. ΠΡΟΣΘΕΤΕΣ ΔΙΑΤΑΞΕΙΣ.

14.1.
Η καθυστερημένη άσκηση δικαιώματος ή η παραίτηση από δικαίωμα σε συγκεκριμένη περίπτωση δε θεωρείται παραίτηση από οποιοδήποτε συμβατικό ή νόμιμο δικαίωμα της Sika.

14.2.
Η Παραγγελία δεν επιτρέπεται να εκχωρηθεί σε τρίτο μέρος χωρίς την προηγούμενη συγκατάθεση της Sika. Παρά τα ανωτέρω, συμφωνείται ρητά ότι η Sika δικαιούται να εκχωρήσει την Παραγγελία σε άλλες εταιρείες του Ομίλου Sika.

14.3.
Όλες οι προσφορές, οι Παραγγελίες, οι συμβάσεις και οι παρόντες Γενικοί Όροι Αγορών διέπονται από το ουσιαστικό δίκαιο της χώρας στην οποία η Sika έχει τη νόμιμη έδρα της. Η Σύμβαση των Ηνωμένων Εθνών για τις Διεθνείς Πωλήσεις Κινητών Πραγμάτων («CISG») δεν εφαρμόζεται. Όλες οι διαφορές μεταξύ της Sika και του Προμηθευτή που απορρέουν από Παραγγελία θα υπάγονται στη δικαιοδοσία των δικαστηρίων της έδρας της Sika, με την επιφύλαξη του δικαιώματος της Sika να προσφύγει στο δικαστήριο που θα ήταν αρμόδιο ελλείψει της παρούσας ρήτρας.

